 NA BENSON MATHEKA USHIRIKIANO wa Bunge la Kenya na la Jamhuri ya Korea unaendelea kuimarika, Naibu Spika wa Bunge la Taifa, Gladys Boss amesema. Akizungumza baada ya kupokea Spika wa Bunge la Korea Kim Jin-Pyo kwa niaba ya Spika Moses Wetang’ula katika majengo ya Bunge Ijumaa, Bi Boss alisema kwa miaka mingi ushirikiano na Bunge la Korea, umesababisha kuanzishwa kwa Kikundi cha Urafiki cha mabunge hayo mawili. Alisema kuwa anafurahia kwamba nchi hizo mbili zimedumisha ushirikiano wa karibu katika ngazi ya kimataifa, ikiwa ni pamoja na ndani ya Umoja wa Mataifa (UN) na mashirika mengine ya kimataifa. “Nimefurahishwa na jukumu kuu ambalo mabunge duniani kote yanachukua katika kuunda ajenda za maendeleo za nchi zao kwa kuweka kipaumbele sheria muhimu zinazolenga kuleta mabadiliko chanya, hii inapaswa kuhimizwa,” alisema. Alisema urafiki wa wabunge wa mataifa hayo mawili, utanufaisha nchi zote mbili. “Ningependa kutambua programu mbalimbali za maendeleo na kibinadamu zinazoendeshwa na nchi zote mbili, ikiwa ni pamoja na mpango wa skauti unaohusisha wajumbe kutoka Mabunge yote mawili, wanaoshiriki kikamilifu katika programu ambazo zina athari ya maana kwa jamii,” alisema. Spika Kim Jin-Pyo alithibitisha uwezo mkubwa wa Afrika wa kujitegemea kutokana na wingi wa maliasili na watu kwa ukuaji wa uchumi. “Afrika inainuka na kuwa kitovu cha kimataifa, na bara hili linahitaji kutambua uwezo wake. Nchi zetu mbili zina uhusiano wa kindugu, ambao unaweza kuimarishwa zaidi kwa ushirikiano wa asasi ya Bunge,” alisema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  